આલોક-ભૂમિકાના લગ્નજીવનનો કોયડો કોઇને સમજાતો ન હતો. કેમ કે આલોક કદી ભૂમિકાની ઉચ્ચ વકિલાતથી અંજાતો ન હતો, જલતો ન હતો. ભૂમિકા કદી આલોકની મજૂરીથી આલોકને નિમ્ન માનતી ન હતી. આલોક અને ભૂમિકા પાર્ટીઓની જાન ગણાતા. કેમ કે એ દંપતિના આગમનથી મહેફિલમાં જાન આવી જતી. બન્નેની બ્લેક હ્યુમર, મળતાવડા સ્વભાવ અને ખુમારીથી છલકતું જીવન તેમજ ઉપરથી સોનામાં સુગંધ જેવું છોગુ હોય એમ વિવેકી, હોંશિયાર, બટકબોલી પ્રિયા જેવી પરાણે વ્હાલી લાગે એવી દીકરી…. આ બધુ ગૃપમાં મીઠી ઇર્ષા પેદા કરવા માટે પર્યાપ્ત હતું. અંગત જીંદગીમાં, ઘરની ચાર દિવાલોમાં ખોટા ઝગડા તો ન થતાં પરંતુ ભૂમિકાનું હંમેશા સ્વપ્ન રહ્યું કે આલોક માત્ર બુદ્ધિ જ નહીં પૈસાની પણ કદર કરે. પૈસાનો દાસ બનવાનું તો એ પણ સ્વપ્ને ન વિચારે પરંતુ પોતાના પિતા રમણલાલ સામે આંખમાં આંખ પરોવી શકે એટલી પૂંજી તો કમાવી જ જોઇએ. આ વાતની કસક હંમેશા ભૂમિકાને પીડા આપતી. જેની આલોકને પણ ખબર હતી પરંતુ પોતાના સિદ્ધાંતો પાસે લાચાર હતો.